PATVIRTINTA

Klaipėdos rajono savivaldybės tarybos

2020 m. balandžio 16 d. sprendimu Nr. T11-95

**2019 METŲ KLAIPĖDOS R. PRIEKULĖS VAIKŲ LOPŠELIO-DARŽELIO**

**VEIKLOS ATASKAITA**

Priekulės vaikų lopšelis-darželis – biudžetinė įstaiga, teikianti ikimokyklinio ugdymo paslaugas. Ugdomoji veikla organizuojama pagal lopšelio-darželio ikimokyklinio ugdymo programą.

Lopšelyje-darželyje veikia 10 ikimokyklinio ugdymo grupių. Ugdomi 186 vaikai, iš jų–51 Derceklių skyriuje.

Ypatingą dėmesį skyrėme savitai besivystančių ir specialiųjų ugdymosi poreikių turinčių vaikų ugdymuisi. 2019 m. įstaigoje ugdėsi 10 specialiųjų poreikių vaikų, šiems vaikams ir jų šeimoms papildomą pagalbą teikė 3 mokytojų padėjėjos. Ugdėme 55 vaikus, turinčius kalbos bei kitų kalbėjimo sutrikimų.Jiems teikiama logopedo pagalba, tačiau šios pagalbos poreikis yra didesnis nei gali suteikti įstaigos specialistai. Įstaigoje prieinamos šios švietimo paslaugos: pedagoginė, psichologinė, socialinė pagalba vaikui, šeimai. Svarbi pozityvi priemonė – lengvatos už vaiko išlaikymą ikimokyklinėje įstaigoje, skatinančios vaikų šeimas naudoti ugdymo įstaigos paslaugomis: nemokamai maitinami 6 vaikai, o 50 procentų sumažintą mokestį mokama už 60 vaikų.

Įstaigai buvo patvirtinti 52.35 etatai, dirbo 51 darbuotojas, iš jų – 21 pedagogas.

Lopšelio-darželio 2018–2019 m. m. veiklos planas įgyvendintas atsižvelgus į 2015–2019 metų įstaigos strateginį veiklos planą. Teikėme kokybiškas švietimo paslaugas, tenkinome vaikų saugumo, sveikatos, judėjimo, žaidimo, bendravimo ir bendradarbiavimo, pažinimo bei saviraiškos poreikius pagal ikimokyklinio ugdymo programą efektyvindami individualią kiekvieno vaiko stebėseną. Sudarėme galimybes racionaliai, taupiai ir tikslingai naudoti įstaigai skirtus išteklius. Lopšelio-darželio tarybos pritarimu, 2 procentų gyventojų paramos lėšos panaudotos lauko žaidimų aikštelių atnaujinimui, įrengiant edukacines erdves vaikų aktyvumui, kūrybiškumui, veiklų tęstinumui užtikrinti. 2019 m. buvo atliktas profesionalus lauko įrenginių aplinkos vertinimas. Lopšelio-darželio aplinka atitinka Lietuvos higienos normos HN75:2016 reikalavimus. 2018–2019 m. m. atlikome vidaus auditą. Tobulinimui buvo pasirinkta „Mokyklos vertybės“ ir 1.3.1. „Mokyklos bendruomenės narių bendravimo ir bendradarbiavimo kokybė“.

Sėkmingai įgyvendintas 2018–2019 m. m. veiklos tikslas – siekti veiklios, kultūringos, tobulėjančios, į vaiko ugdymą orientuotos, atsakingu valdymu pagrįstos bendruomenės. Šiam tikslui įgyvendinti buvo numatyti 3 uždaviniai:

1. Skatinti bendruomenės narių bendravimą ir bendradarbiavimą, nuolatinį tobulėjimą ir mokymąsi;

2. Siekti saugios ir sveikos, modernios ir kokybiškos vaikų ugdymosi aplinkos;

3. Atrasti naujų, tėvams patrauklių informacijos perteikimo būdų bei bendravimo ir bendradarbiavimo formų.

Sėkmingai ir kryptingai įgyvendintas pirmasis uždavinys – skatinti bendruomenės narių bendravimą ir bendradarbiavimą, nuolatinį tobulėjimą ir mokymąsi.

Lopšelyje-darželyje taikoma nuosekli veiklos planavimo sistema, kuri užtikrino sistemingo, kryptingo ir kokybiško ugdymo proceso organizavimą, skatinant komandinį darbą, tėvų įtraukimą rengiant ir įgyvendinant projektus. Viena pagrindinių sąlygų, lemiančių visuminio vaiko ugdymo sėkmę, – geranoriška šeimos ir pedagogų sąveika. Mokytojai ir tėvai aktyviai, darniai bendradarbiauja vertindami vaiko pasiekimus ir pažangą. Įstaigoje sudarytos palankios sąlygos pedagogų profesiniam tobulėjimui. Pedagogai atliko savęs įsivertinimą, numatė profesinių kompetencijų tobulinimą, orientuotą į ugdymo kokybės pokyčius. Darbuotojai buvo skatinami tobulinti savo kompetencijas, ieškoti naujovių atsižvelgiant į šiuolaikiškas vaiko ugdymosi kaitos tendencijas. Kvalifikaciją pedagogai tobulino motyvuotai po vidutiniškai 5 dienas, atsižvelgdami į įstaigos tikslus ir prioritetus. Kursų, seminarų, mokymų medžiaga buvo pristatyta ir aptarta mokytojų tarybos posėdžiuose bei metodiniuose pasitarimuose. 2019 m. įgyvendintas bendradarbiavimo projektas „Kaip palengvinti vaiko perėjimą iš darželio į mokyklą“. Šis projektas – kryptingas bendradarbiavimas su Priekulės Ievos Simonaitytės gimnazija ir joje dirbančiais mokytojais – padeda vaikui ir šeimai pasirengti mokymuisi. 60 ugdytinių įgijo būtinas kompetencijas tolesniam ugdymuisi mokykloje. Projektinės veiklos plėtojimas, kaip viena iš aktyviųjų metodų, skatinančių vaikų kūrybiškumą, glaudų bendradarbiavimą su šeima. Bendruomenės nariai pasiekė aukštų savo veiklos rezultatų ne tik bendraudami tarpusavyje, bet aktyviai dalyvavo tradiciniuose ir netradiciniuose miesto, lopšelio-darželio renginiuose, išvykose, respublikiniuose ir tarptautiniuose projektuose, parodose, konkursuose. Daugiausia susidomėjimo sulaukė tradicinis lopšelio-darželio renginys „ Močiutės skrynioje – sveikatos galia“, kuris jungia net keletą kartų. Puoselėdama krašto tradicijas, darželio bendruomenė aktyviai dalyvavo miesto renginiuose „Šiupinio virimo čėsnis“, “Miesto šventė“, Priekulės bendruomenės „Ainiai“ šventėje „Sodo diena“. Dalyvavome tradiciniame rajono ikimokyklinių įstaigų teatrinės veiklos apžiūroje-festivalyje „Bebenčiuko teatras“ ir tapome nugalėtojais.

Bendruomenė siekė ugdymo šeimoje ir įstaigoje vientisumo ir bendro tikslo įgyvendinimo, kūrė puikius vaiko tėvų ir lopšelio-darželio santykius, organizavo pagalbos šeimai sistemą. Aktyviai veiklose dalyvavo Derceklių skyriaus bendruomenė. Įstaigos bendruomenė kuria stimuliuojančią, palankią psichologinę aplinką, taiko aktyvumą skatinančius ugdymo(si) metodus, sudaro palankiausias sąlygas kiekvienam vaikui atsiskleisti ir tobulėti jam priimtiniausiais būdais. Įstaigoje sudarytos kuo puikiausios sąlygos vaikams perimti tautos kultūros pagrindus: kalbą, papročius, tradicijas, dorines, estetines nuostatas ir bendražmogiškų vertybių pagrindu ugdytis socialiai reikšmingus asmenybės bruožus. 2018–2019 m. m. užtikrintas nenutrūkstamas, visapusiškas ikimokyklinio ugdymo programos įgyvendinimas, į kurio turinį sėkmingai integruotas etnokultūrinis ir sveikos gyvensenos ugdymas, skatinamos ir palaikomos bendruomenės narių iniciatyvos, siūlymai.

Efektyvus bendravimas ir bendradarbiavimas su tėvais, šeima, jų įtraukimas į ugdomąjį procesą: organizuotos 6 parodos, 7 atviros veiklos, 11 projektų, 5 išvykos, dalyvauta 8 akcijose, įvairiuose konkursuose ir vaikų šventėse. Į kasmetinį įstaigos organizuotą Šeimos šventę kviečiami vaikai, nelankantys ikimokyklinės įstaigos. Sėkmingai vykdytas tėvų švietimas: teiktos įvairios specialistų konsultacijos vaikų ugdymo bei pagalbos jiems klausimais, organizuoti grupių susirinkimai, seminarai, diskusijos. Kokybiškam ugdymo proceso įgyvendinimui bei gerinimui, problemų sprendimui organizuotos Gargždų PPT psichologės Sandros Anuškevičienės paskaita tėvams ir pedagogams: „Ko tikėtis būsimam priešmokyklinukui mokykloje“, „Atsparumas stresui ir streso valdymas“, „Darželio vaikų galios ir sunkumai“, meno terapijos patyriminis seminaras. Atlikta naujai pradėjusių lankyti ikimokyklinę įstaigą ugdytinių adaptacijos analizė, kuri pristatyta tėvams ir pedagogams. Galima teikti, kad adaptacijos periodas buvo sėkmingas, vaikai jaučiasi emociškai ir fiziškai saugūs, tėvų lūkesčiai pateisinti.

Pasiekti antrojo uždavinio – siekti saugios ir sveikos, modernios ir kokybiškos vaikų ugdymosi aplinkos.

Lopšelyje-darželyje ir Derceklių skyriuje puoselėjamos sveikos gyvensenos idėjos, kuriama sveika ir saugi aplinka. Visos bendruomenės pastangomis sutvarkyta, atnaujinta lauko aplinka: įsigijome naujos įrangos, inventoriaus, užtikrinančio vaiko sveikatą ir saugumą. Įsirengėme edukacinę erdvę „Nykštukų parkas“. Sėkmingai įgyvendintas aplinkos funkcionavimo užtikrinimas: įrengtos bei atnaujintos šiuolaikinius reikalavimus atitinkančios vaikų edukacinės aplinkos, kurios pritaikytos vaikų grupinei ir individualiai veiklai, saugios ir sveikos darbo sąlygos. Sukurta įstaigos aplinka tenkina fizinius, protinius, emocinius ir dvasinius vaikų poreikius, atitinka jų amžių. Puoselėdami sveikos gyvensenos idėjas, pedagogai kartu su tėvais vykdė tarptautinius projektus: „Vaiko kelias į gražią kalbą, gerą savijautą, laimingą gyvenseną“, „Naujos kartos vaikai“, „Jaunasis atletas“, „Sveikatiada“, organizavo 8 atviras sveikatingumo veiklas grupėse, parengti 5 pranešimai ikimokyklinio amžiaus vaikų sveikatos stiprinimo, ekologinio sąmoningumo ugdymo klausimais, parengta ir pristatyta stendinių pranešimų, lankstinukų įvairiomis vaikų ugdymo ir sveikatinimo temomis. Siekta, kad sveikatos saugojimas ir stiprinimas būtų tęsiamas ir namuose. Atsakingai buvo vykdoma Vaikų emocinių ir elgesio problemų prevencijos programa „Zipio draugai“, „Kimochis“. Sėkmingai vykdyta gerosios patirties sklaida įstaigos ir rajono ikimokyklinio ugdymo pedagogams atvirose veiklose: „Bendravimas ir bendradarbiavimas su šeima siekiant vaiko ugdymosi pažangos“, „Aukime kartu“ bei „Vaiko aktyvumo ir judėjimo poreikio tenkinimas integruojant lauko edukacines erdves“. Jurbarko rajono pagalbos mokiniui specialistai dalyvavo įstaigos metodinėje dienoje „Ugdymo erdvių ir veiklų pritaikymas, ugdant skirtingų gebėjimų vaikus“. Mažeikių rajono ikimokyklinio ugdymo mokytojai susipažino, kaip edukacinės erdvės pritaikomos Priekulės vaikų lopšelyje ikimokyklinio amžiaus vaikų socialiniam emociniam ugdymui“. Priekulės Ievos Simonaitytės gimnazijos mokytojams vykdyta atvira veikla „Rūšiuoji – vadinasi galvoji“ ir „Pabudinkim žemelę. Aš auginu“. Organizuotas seminaras įstaigos pedagogams „Modernioji kūno kultūra ikimokyklinėje įstaigoje“ ir seminaras bendruomenei „Smurtas prieš vaikus. Pedagogo vaidmuo“. Įstaiga kartu su Plungės ir Šilalės rajonų savivaldybių deleguotais ugdymosi įstaigų vadovais įgyvendino Klaipėdos rajono švietimo centro parengtą programą „Emociškai saugios ugdymo(si) aplinkos kūrimas“. 2019 m. įstaiga pripažinta sveikatą stiprinančia mokykla.Mokytojų tarybos, Metodinės grupės posėdžiuose, ugdytinių tėvų susirinkimuose sistemingai aptarti grupių sveikos gyvensenos projektų rezultatai, numatomos vaikų sveikatos gerinimo priemonės, pristatyta vadovo parengta metodinė priemonė-albumas „Sveikatingumo projektai 2018–2019 m. m.“. 2019 m. įstaigos ugdytiniai ir mokytojai už aktyvų dalyvavimą buvo paskatinti įvairių sveikatos ir sporto renginių organizatorių padėkos raštais ir diplomais.

Gerų rezultatų pasiekta įgyvendinant trečiąjį uždavinį – atrasti naujų, tėvams patrauklių informacijos perteikimo būdų bei bendravimo ir bendradarbiavimo formų.

Lopšelyje-darželyje daug dėmesio skirta IKT naudojimui ugdymo procese. Visos grupės aprūpintos kompiuteriais. Ugdymo tikslais visų grupių vaikams ir pedagogams sudarytos galimybės naudotis interaktyvia lenta, interaktyviomis grindimis. Vyko glaudus bendradarbiavimas įtraukiant tėvus vaiko pasiekimų vertinimui. Informacinės, šviečiamosios medžiagos pateikimas grupių stenduose, lankstinukų, atmintinių rengimas suteikė reikalingą informaciją vaiko ugdymo(si) klausimais. Tradicijų puoselėjimas – aktyvus, netradicinėmis formomis vykdomas bendradarbiavimas su šeima. 2019 m. buvo rengiamos atvirų durų dienos. Aktyvus bendravimas ir bendradarbiavimas su tėvais vyksta informacinių technologijų pagalba: socialinės paskyros facebook naudojimas grupėse, kurio pagalba vyksta greitas, tikslus ir išsamus pasikeitimas informacija. Tėvai aktyviai bendradarbiauja su lopšelio-darželio administracija, pedagogais, pagalbos specialistais, nepedagoginiu personalu, sprendimai priimami kolegialiai, todėl įstaigos veikla rezultatyvi.

Žinios apie įstaigos veiklą visuomenei, tėvams skelbiamos įstaigos interneto svetainėje [www.priekulesdarzelis.lt](http://www.priekulesdarzelis.lt)

Dėl lėšų stygiaus liko neestetiškas ir neapšiltintas pastato fasadas, nesuremontuotas rūsys, kuriame laikomos daržovės.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_